b'\n_START_ARTICLE_\nBiserica de lemn din Mintia\n_START_PARAGRAPH_\nBiserica de lemn din Mintia, comuna Ve\xc8\x9bel, jude\xc8\x9bul Hunedoara a fost ridicat\xc4\x83 \xc3\xaen secolul XVIII. Avea hramul \xe2\x80\x9eSf\xc3\xa2ntul Ioan Botez\xc4\x83torul\xe2\x80\x9d. Aflat\xc4\x83 \xc3\xaentr-o stare avansat\xc4\x83 de degradare, a fost salvat\xc4\x83 prin str\xc4\x83mutarea, \xc3\xaen anul 1991, \xc3\xaen Muzeul \xc8\x9a\xc4\x83ranului Rom\xc3\xa2n din Bucure\xc8\x99ti, \xc3\xaentr-un spa\xc8\x9biu acoperit, care nu a permis p\xc4\x83strarea acoperi\xc8\x99ului \xc8\x99i a turlei.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\n\xc3\x8en Mintia biserica de lemn era a\xc8\x99ezat\xc4\x83 \xc3\xaen st\xc3\xa2nga bisericii reformate \xc8\x99i \xc3\xaen fa\xc8\x9ba cimitirului ortodox, m\xc4\x83rginit, la r\xc4\x83s\xc4\x83rit, de calea ferat\xc4\x83, iar la apus, de drumul spre r\xc3\xa2ul Mure\xc8\x99. Anul construc\xc8\x9biei l\xc4\x83ca\xc8\x99ului de cult nu se cunoa\xc8\x99te cu exactitate. Se presupune ca a fost adus\xc4\x83 dintr-un sat din Mun\xc8\x9bii Apuseni, \xc3\xaen jurul anului 1768. Exist\xc4\x83 \xc8\x99i o alt\xc4\x83 variant\xc4\x83, mai plauzibil\xc4\x83, cea a aducerii dintr-un alt sat hunedoarean, Visca. In situ, biserica avea urm\xc4\x83toarele dimensiuni: 11,50 m lungime, 4,50 m l\xc4\x83\xc8\x9bime \xc8\x99i 4,80 m \xc3\xaen\xc4\x83l\xc8\x9bime. Biserica a fost construit\xc4\x83 din b\xc3\xa2rne de stejar, plafonul \xc8\x99i pere\xc8\x9bii interiori fiind c\xc4\x83ptu\xc8\x99i\xc8\x9bi cu sc\xc3\xa2ndur\xc4\x83 de brad. Tavanul era \xc3\xaen \xc3\xaentregime boltit, iar corpul bisericii era acoperit cu \xc8\x99indril\xc4\x83. Pe lista monumentelor istorice, aprobat\xc4\x83 printr-o hot\xc4\x83r\xc3\xa2re a consiliului de mini\xc8\x99tri din 1950, biserica figureaz\xc4\x83 cu num\xc4\x83rul 1459. \xc3\x8entr-un document din arhiva parohiei, preotul Gheorghe Caragea ar\xc4\x83ta c\xc4\x83 s-au executat lucr\xc4\x83ri de conservare, \xc3\xaen 1957, \xc3\xaen valoare de 4000 lei, din care 2000 proveneau din fondul parohial, iar restul de la Departamentul Cultelor. \xc3\x8en 1949, dup\xc4\x83 interzicerea cultului greco-catolic \xc8\x99i preluarea l\xc4\x83ca\xc8\x99ului unit de zid de c\xc4\x83tre ortodoc\xc8\x99i, biserica de lemn a fost abandonat\xc4\x83. Salvarea ei a venit \xc3\xaen anul 1991, c\xc3\xa2nd, \xc3\xaen anii de dup\xc4\x83 deschidere, Muzeul \xc8\x9a\xc4\x83ranului Rom\xc3\xa2n a achizi\xc8\x9bionat \xc8\x99ase biserici de lemn, dintre care dou\xc4\x83 au fost aduse la Bucure\xc8\x99ti. Cea din Mintia, expus\xc4\x83 \xc3\xaen interior, \xc8\x99i cea din Bejan, \xc3\xaen curtea muzeului, ambele din jude\xc8\x9bul Hunedoara. Celelalte patru sunt p\xc4\x83strate \xc8\x99i \xc3\xaengrijite in situ la Lunca Mo\xc8\x9bilor, Hunedoara, la Gro\xc8\x99ii Noi, Juli\xc8\x9ba \xc8\x99i Troa\xc8\x99, jude\xc8\x9bul Arad._NEWLINE_\xc3\x8en Mintia a mai existat o biseric\xc4\x83 de lemn a credincio\xc8\x99ilor uni\xc8\x9bi, cump\xc4\x83rat\xc4\x83 \xc3\xaen anul 1876 din satul Vor\xc8\x9ba. Ea a fost transportat\xc4\x83, reasamblat\xc4\x83 \xc8\x99i sfin\xc8\x9bit\xc4\x83 abia \xc3\xaen 1879. Biserica de lemn greco-catolic\xc4\x83 a fost d\xc4\x83r\xc3\xa2mat\xc4\x83 \xc3\xaen jurul anului 1939. \xc3\x8enlocuitoarea ei, actuala biserica de zid, a fost construit\xc4\x83 \xc3\xaentre anii 1934-1936, \xc3\xaen timpul p\xc4\x83storirii preotului Toma Nistor.'